Jules Laforgue
Jules Laforgue var en fransk forfatter med en omfattende lyrisk produktion, bl.a. Les Complaintes (1885), L'Imitation de Notre-Dame la Lune (1886), Derniers Vers (posthumt 1890). Laforgue tilbragte fem år af sit korte liv som oplæser hos den tyske kejserinde og døde siden af tuberkulose.
Han hørte som andre af de unge symbolister til gruppen Les Hydropathes, og hans uhøjtidelige, ironisk distancerende stil, fantasifulde billedbrug og sproglige opfindsomhed med udstrakt brug af frie vers gav ham i samtiden etiketten "dekadent".
Han fik betydning for den nye lyrik i 1900-tallet, og hans originalitet bemærkedes af tidens danske specialist i symbolisme, Sophus Claussen.